Pokémon GO เกมที่สร้างรายได้แสนล้าน
เกม Pokémon GO ใครที่คิดว่า เกมนี้ไม่ได้รับความนิยมเหมือนตอนเปิดตัว อาจจะต้องคิดใหม่ เพราะ Pokémon GO กำลังสร้างรายได้ทะลุระดับแสนล้านบาท เรื่องราวนี้เป็นอย่างไร ลงทุนแมนจะเล่าให้ฟัง
30 ส.ค. 2562

Pokémon GO เกมที่สร้างรายได้แสนล้าน / โดย ลงทุนแมน
เกม Pokémon GO
ใครที่คิดว่า เกมนี้ไม่ได้รับความนิยมเหมือนตอนเปิดตัว
อาจจะต้องคิดใหม่
เพราะ Pokémon GO กำลังสร้างรายได้ทะลุระดับแสนล้านบาท
เรื่องราวนี้เป็นอย่างไร ลงทุนแมนจะเล่าให้ฟัง
เมื่อวันที่ 1 เมษายน 2014 นั้น Google ได้ทำกิจกรรมเพื่อฉลองวัน April Fools’ Day 
โดยการออกฟีเจอร์ใน Google Maps ให้สามารถเข้าไปจับตัวการ์ตูนโปเกมอน ตามเมืองต่างๆ ภายในแอป
ปรากฏว่า ไอเดียนี้ถูกใจ Nintendo และ The Pokémon Company เป็นอย่างมาก เพราะมองว่ามีโอกาสสร้างให้เป็นเกมจริงได้
ทั้งสามบริษัท จึงร่วมมือกันพัฒนาแอปพลิเคชัน
จนในที่สุด เมื่อวันที่ 6 กรกฎาคม 2016 ก็ได้เปิดตัวเกมมือถือที่ชื่อว่า “Pokémon GO”
เกมนี้ใช้เทคโนโลยีภาพเสมือนจริง (Augmented Reality: AR) ที่ผู้เล่นต้องเดินทางไปตามสถานที่จริง เพื่อจับโปเกมอน
ด้วยแนวการเล่นที่เหมือนกับได้เข้าไปอยู่ในโลกของการ์ตูน ทำให้แอปได้รับความนิยมอย่างรวดเร็ว
จำนวนผู้ดาวน์โหลดเกม Pokémon GO
50 ล้านราย ภายใน 19 วัน
100 ล้านราย ภายใน 25 วัน
500 ล้านราย ภายใน 3 เดือน
750 ล้านราย ภายใน 1 ปี
และปัจจุบัน ผ่านไปสามปี ยอดดาวน์โหลดได้พุ่งสูงเกินกว่า 1,000 ล้านครั้ง
โดยที่มี Active Users อยู่ที่ราว 147 ล้านบัญชีต่อเดือน
แล้ว Pokémon GO มีรายได้ในรูปแบบไหน?
เกม Pokémon GO ใช้กลยุทธ์ Freemium ในการหารายได้
คือเปิดให้โหลดเล่นฟรี แต่สามารถซื้อไอเทมในแอปเพิ่มเติมได้
ด้วยจำนวนผู้เล่นที่เพิ่มขึ้นอย่างรวดเร็ว ทำให้รายได้มีแนวโน้มไปในทิศทางเดียวกัน
จนสามารถสร้างสถิติ เป็นเกมที่ทำรายได้เกิน 100 ล้านดอลลาร์สหรัฐ หรือราว 3,100 ล้านบาท ได้เร็วที่สุดในประวัติศาสตร์ คือเพียง 20 วัน เท่านั้น
รายได้ของ Pokémon GO
ปี 2016 รายได้ 25,000 ล้านบาท (เริ่มให้บริการเดือนกรกฎาคม)
ปี 2017 รายได้ 18,000 ล้านบาท
ปี 2018 รายได้ 24,000 ล้านบาท
ครึ่งปี 2019 รายได้ 12,000 ล้านบาท
นับตั้งแต่เปิดให้บริการมา เกมนี้ทำรายได้รวมทั่วโลกไปแล้วกว่า 80,000 ล้านบาท
ซึ่งสูงเป็นอันดับสอง เมื่อเทียบกับเกมอื่นในช่วงเวลาเดียวกัน
รายได้ในสามปีแรกของแอปเกมยอดนิยม (ไม่นับรวมรายได้จากประเทศจีนที่บล็อก Pokémon GO)
Clash of Clans อยู่ที่ 97,000 ล้านบาท
Pokémon GO อยู่ที่ 80,000 ล้านบาท
Clash Royale อยู่ที่ 71,000 ล้านบาท
Candy Crush อยู่ที่ 57,000 ล้านบาท
ทั้งนี้มีการคาดการณ์ว่า ในปี 2019 รายได้รวมของ Pokémon GO ตั้งแต่เปิดตัวจะเพิ่มเป็น 9.2 หมื่นล้านบาท ใกล้ทะลุหลักแสนล้าน ในอีกไม่นาน
เกมนี้ยังคงทำเงินได้ดีต่อเนื่อง เพราะมีการอัปเดตและออกฟีเจอร์ใหม่ๆ เพื่อตอบโจทย์ความต้องการของผู้เล่นอยู่เสมอ
ไม่ว่าจะเป็น การเพิ่มจำนวนโปเกมอน จากตอนแรกมี 150 ตัว ให้เป็น 495 ตัว ในปัจจุบัน 
หรือการพัฒนาระบบแลกเปลี่ยน ระบบการต่อสู้ เพื่อเพิ่มปฏิสัมพันธ์กันระหว่างผู้เล่น
นอกจากนี้ ยังมีกลยุทธ์ในการสร้างไอเทมในเกม ให้มีความน่าสนใจและดึงดูดให้ผู้เล่นซื้อ เพราะมันส่งผลกระทบต่อโลกจริงด้วย
เช่น ไอเทมที่ชื่อว่า Lure Module จะดึงดูดโปเกมอนเข้ามา ณ สถานที่หนึ่งได้ ทำให้ผู้เล่นมารวมตัวที่จุดนั้นในโลกจริง
ดังนั้น เหล่าร้านค้า จึงสามารถลงทุนใช้ไอเทมดังกล่าวในราคาอันละ 30 บาทต่อครึ่งชั่วโมง เพื่อให้คนมารวมตัวกัน และมีโอกาสซื้ออาหารหรือสินค้าจากทางร้านได้
รวมทั้งอาจจะติดต่อ ขอเป็นจุด Poké Stops ที่แจกไอเทมฟรี หรือเป็นยิม ที่คนต้องมาต่อสู้ยึดครองพื้นที่ ได้เช่นกัน
ด้วยเหตุนี้ เจ้าของเกม Pokémon GO จึงกลายเป็นบริษัทที่มีมูลค่าสูง
ผู้พัฒนาเกม Pokémon GO คือ Niantic ซึ่งเคยเป็นหน่วยงานใน Google ก่อนจะแยกตัวออกมาเป็นบริษัท โดยมี Nintendo และ The Pokémon Company ร่วมลงทุน
นอกจากนั้นยังมีเกมแนว AR อื่นๆ ที่บริษัทเป็นผู้พัฒนา เช่น Ingress และ Harry Potter: Wizards Unite
จากการระดมทุนรอบล่าสุด Niantic ได้รับการประเมินมูลค่ากิจการอยู่ที่ 1.2 แสนล้านบาท ถือเป็นสตาร์ตอัประดับยูนิคอร์น
เรื่องนี้แสดงให้เห็นว่า
เทคโนโลยี AR ที่ดูเหมือนเป็นเทรนด์ในอนาคตมันกำลังเกิดขึ้นจริงแล้วตอนนี้
AR จะช่วยทำให้สิ่งที่เราคิดว่าเป็นไปไม่ได้ เข้าใกล้สู่ความเป็นจริงมากขึ้น
ในอนาคต เราน่าจะได้เห็นภาพเสมือนของตัวการ์ตูนจากเรื่องอื่นๆ อีกมากมาย เข้ามาเติมเต็มความฝันในวัยเด็ก
แล้วท้ายที่สุด มันอาจจะหลอมรวมเป็นโลกเดียวกัน
จนเราเริ่มแยกไม่ออกว่า สิ่งไหนคือของจริง สิ่งไหนคือจินตนาการ..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-
-
-